Ma, seun in huis doodgeskietGenl.maj. Solly Lesia, Vrystaatse waarnemende polisiehoof, het die “genadelose moord” op ŉ ma en seun van Thaba Nchu in die Vrystaat ten sterkste veroordeel en ŉ beroep op die publiek gedoen om vorendag te kom met inligting oor die voorval. Sers. Martin Xuma, woordvoerder van die polisie, sê in ŉ verklaring die 54-jarige ma was Maandag kort voor 20:00 besig om vir haar gesin in Ramakgari kos te maak, toe twee mans op die huis losgebrand het. Die mans het glo die huis binnegestorm en die vrou in die arms en maag gewond. ŉ 27-jarige seun het hom in die kombuis in die aanvallers vasgeloop toe hy gaan ondersoek instel het. Hy is in die nek geskiet, waarna die aanvallers gevlug het. Hy en die vrou is op die toneel dood. Xuma sê ŉ sesjarige seuntjie het oorleef toe hy tydens die aanval onder ŉ kombuistafel ingekruip en daar geskuil het. Een van die bure het die skote gehoor en die polisie ontbied. Die polisie het tydens die voorlopige ondersoek 11 leë koeëldoppies op die toneel gevind. Niemand is nog in hegtenis geneem nie. Enigeen met inligting oor die voorval kan konst. Keabetswe Mogwera bel by 082 301 6381 of 051 875 1109.